సై

సై (Sye) 2004లో విడుదలైన ఒక తెలుగు స్పోర్ట్స్ యాక్షన్ చిత్రం. ఈ చిత్రానికి ఎస్. ఎస్. రాజమౌళి దర్శకత్వం వహించగా, కె. వి. విజయేంద్ర ప్రసాద్ కథను అందించారు. ఇందులో నితిన్, జెనీలియా, శశాంక్, ప్రదీప్ రావత్ ప్రధాన పాత్రలు పోషించారు. సంగీతం ఎం ఎం కీరవాణి అందించాడు.ఈ చిత్రం సెప్టెంబర్ 23 న విడుదల అయింది.

స్టూడెంట్ నెం.1, సింహాద్రి వంటి వరుస విజయాల తర్వాత ఎస్. ఎస్. రాజమౌళి దర్శకత్వం వహించిన మూడవ చిత్రం ఇది. ఈ చిత్రానికి ఎం. ఎం. కీరవాణి సంగీతం అందించగా, కె.కె.సెంథిల్ కుమార్ ఛాయాగ్రహణం (cinematography) , కోటగిరి వెంకటేశ్వరరావు కూర్పు (editing) బాధ్యతలు నిర్వహించారు. ₹10.2 కోట్ల నిర్మాణ వ్యయంతో రూపొందిన ఈ చిత్రం, ₹11 కోట్ల డిస్ట్రిబ్యూటర్ షేర్‌ను వసూలు చేసి వాణిజ్యపరంగా విజయం సాధించింది. ఈ చిత్రం నాలుగు నంది అవార్డులను గెలుచుకుంది.

భారతీయ ఆర్మీ రగ్బీ జట్టు కోచ్, న్యూజిలాండ్‌లోని మావోరీ తెగకు చెందిన విల్లీ హతెరాకా, ఈ చిత్రాన్ని అంతర్జాతీయ రగ్బీ బోర్డుకు (International Rugby Board) సిఫార్సు చేయడంతో ఈ సినిమాకు అంతర్జాతీయ గుర్తింపు లభించింది. రగ్బీ క్రీడను ప్రోత్సహించడానికి ప్రపంచవ్యాప్తంగా ఎంపిక చేసిన మూడు అత్యుత్తమ చిత్రాలలో ఒకటిగా అంతర్జాతీయ బోర్డు 'సై' చిత్రాన్ని ఎంపిక చేసింది.

 కథ 
రగ్బీ క్రీడ నేపథ్యంలో తెరకెక్కిన ఈ చిత్రం, ఒకే కళాశాలలోని రెండు ప్రత్యర్థి విద్యార్థి వర్గాల (సైన్స్ & ఆర్ట్స్) మధ్య జరిగే పోరాటాన్ని చూపుతుంది. ప్రారంభంలో ఆధిపత్యం కోసం గొడవ పడే ఈ రెండు వర్గాలు, స్థానిక గ్యాంగ్‌స్టర్ వారి కళాశాల భూమిని ఆక్రమించుకోవాలని చూసినప్పుడు, అతనికి వ్యతిరేకంగా ఎలా ఏకమయ్యాయనేది ఈ చిత్ర ప్రధానాంశం.
పృథ్వి, శశాంక్ హైదరాబాదులోని ఓ కళాశాలలో రెండు విద్యార్థి వర్గాలకు నాయకులు. ప్రతి విషయంలోనూ పోటీ పడుతూ ఒకరిని ఓడించడానికి ఒకరికి ఎత్తుకు పై ఎత్తులు వేస్తూ ఉంటారు. వీళ్ళకి రగ్బీ ఆట అంటే ఇష్టం. ఒక రోజు లోకల్ మాఫియా డాన్ అయిన భిక్షు యాదవ్ వచ్చి ఆ కళాశాల స్థలాన్ని దాని వారసుల నుంచి కొన్నట్లుగా లీగల్ నోటీస్ చూపిస్తాడు. అప్పటి దాకా ఒకరంటే ఒకరికి పడని పృథ్వి, శశాంక్ కాలేజీ స్థలాన్ని కాపాడుకోవడానికి చేతులు కలుపుతారు. తమ స్థలాన్ని తమకు వదిలేయమని తమ తెలివి తేటలు ఉపయోహించి భిక్షు యాదవ్ ని నానా రకాలుగా ఇబ్బందులు పెడతారు. ఇది సహించలేని భిక్షు యాదవ్ రగ్బీ ఆటలో తమను ఓడిస్తే స్థలాన్ని అలాగే వదిలేస్తానని సవాలు విసురుతాడు. పృథ్వి అతని బృందం కలిసి భిక్షు యాదవ్ ని ఓడించి ఎలా తమ కాలేజీని సొంతం చేసుకున్నారన్నది మిగతా కథ.

 తారాగణం 
 పృధ్వి గా నితిన్
 జెనీలియా
 శశాంక్ గా శశాంక్
 భిక్షు యాదవ్ గా ప్రదీప్ రావత్
 నల్ల బాలు గా వేణు మాధవ్
 రాజీవ్ కనకాల
 తనికెళ్ళ భరణి
 నాజర్
 సమీర్
 సుప్రీత్
 అజయ్
 ప్రీతి నిగమ్

 నిర్మాణం 
ఈ సినిమా కోసం కథానాయకుడు నితిన్ , ఇతర నటీనటులు సుమారు రెండు నెలల పాటు రగ్బీ క్రీడలో ప్రత్యేక శిక్షణ పొందారు.

 పాటలు 

ఈ చిత్రంలో ఎం. ఎం. కీరవాణి సంగీతం అందించిన ఆరు పాటలు ఉన్నాయి. ఈ సినిమా ఆడియో విడుదల వేడుక హైదరాబాద్‌లోని తాజ్ బంజారా హోటల్‌లో జరిగింది. ఇందులోని "చంటైనా బుజ్జైనా" అనే పాటను 'అప్నా దేశ్' అనే హిందీ చిత్రంలోని "దునియా మే లోగోం కో" పాట నుండి స్వీకరించారు.

 మూలాలు 

వర్గం:తెలుగు క్రీడల సినిమాలు
వర్గం:2004 తెలుగు సినిమాలు